Laikā no 2020. gada 1. janvāra līdz 2020. gada 31. decembrim 105 ES palīdzības brīvprātīgos nosūtīja darbam projektos, kurus finansēja no 2018. un 2019. gada budžeta, un šajā periodā tika nodrošinātas 23 mācekļa prakses vietas organizāciju galvenajās mītnēs ES. Plašāka informācija par projektu veidiem un iesaistītajām organizācijām ir pieejama šajā tīmekļa vietnē: https://webgate.ec.europa.eu/echo/eu-aid-volunteers_en/ .

Kad sākās pandēmija, daļai organizāciju vēl izdevās noorganizēt saviem brīvprātīgajiem transportu no to nosūtījuma vietām, izmantojot regulārus avioreisus, savukārt citas vienojās ar saviem nosūtītajiem brīvprātīgajiem, ka viņi paliks uzņēmējvalstī un strādās no savas uzturēšanās vietas līdz brīdim, kad radīsies repatriācijas iespēja. Citas, vienojoties ar to brīvprātīgajiem, nolēma, ka brīvprātīgajiem būtu jāpaliek nosūtījuma valstī, jo joprojām bija droši un iespējami veikt plānotos pasākumus.

ES palīdzības brīvprātīgo nosūtīšanu humānās palīdzības projektos valstīs ārpus ES ir būtiski ietekmējis Covid-19 pandēmijas uzliesmojums kopš 2020. gada marta. Daudzās valstīs pieņemtie pasākumi nolūkā ierobežot iedzīvotāju pārvietošanos un palielināt sociālo distancēšanos traucēja parastajā veidā īstenot lielāko daļu iesākto un plānoto pasākumu. Daudzos gadījumos dalībnieki nevarēja doties ceļā no mītnes valstīm vai saskārās ar grūtībām, cenšoties atrast transporta iespējas, lai atgrieztos savās mītnes valstīs no vietām, uz kurām viņi bija nosūtīti.

2020. gada pavasarī beidzās iepriekšējais pamatlīgums, tāpēc 2019. gadā tika sākts jauns uzaicinājums iesniegt piedāvājumus un 2020. gada jūnijā tika parakstīts jaunais pamatlīgums ar apmācības sniedzēju konsorciju, ko vada uzņēmums ICF.

Pirmais un vienīgais ES palīdzības brīvprātīgo apmācības cikls 2020. gadā notika no 17. februāra līdz 29. februārim Pizā, Itālijā, un to organizēja apmācības konsorcija partneris Scuola Universitaria Superiore Pisa, Sant’Anna. Apmācību saņēma 54 brīvprātīgo kandidāti (jauni un pieredzējuši brīvprātīgie, 10 vīrieši un 44 sievietes), kuri bija sadalīti trīs grupās. Kursi notika angļu valodā un visi brīvprātīgo kandidāti sekmīgi izgāja apmācību.

Pēc tam apmācības pasākumi tika pārtraukti. Sākotnēji tika cerēts atsākt apmācību klātienē 2020. gada septembrī, tomēr to nācās atcelt daudzās ES valstīs noteikto mājsēdes, ceļošanas ierobežojumu un karantīnas prasību dēļ. Ņemot vērā, ka 2020. gada uzaicinājums par brīvprātīgo nosūtīšanu tika atsaukts, nav nepieciešams apmācīt 600 jaunus brīvprātīgo kandidātus 2021. un 2022. gadā. No kopējā 1200 apmācāmo brīvprātīgo kandidātu skaita, kas izriet no 2019. un 2020. gada uzaicinājumiem, joprojām 2021. gada beigās ir paredzēts apmācīt atlikušos brīvprātīgos no 2019. gada uzaicinājuma par brīvprātīgo nosūtīšanu, ja situācija to atļaus.

IV. Atbalsta pasākumi

Atbalsta pasākumu budžets ietver komunikācijas un redzamības pasākumus un ES palīdzības brīvprātīgo platformas uzturēšanu un palīdzības dienestu. 2020. gadā tas izņēmuma kārtā ietvēra arī ex post novērtējuma pētījumu.

2020. gada pavasarī bija plānots brīvprātīgajam darbam veltīts pasākums, bet to nācās atcelt. Tāpat nebija iespējams rīkot citus plānotos reklāmas pasākumus, kas papildinātu brīvprātīgā darba vakanču publicēšanu, un papildu informatīvos pasākumus, jo tika atcelti lieli pasākumi (piemēram, Eiropas Attīstības dienas) un brīvprātīgā darba vakanču publicēšana tika atlikta. Komisijas tīmekļa vietnē tika publicēti un adresātu sarakstam izsūtīti trīs biļeteni (2020. gada februārī, maijā un decembrī), kuros tika sniegta jaunākā informācija par situāciju brīvprātīgo jomā un programmas turpināšanu.

2020. gadā ES palīdzības brīvprātīgo platformā tika publicēti 90 jauni stāsti par pieredzi, kas gūta, strādājot uz vietas. Platformu 2021. gadā turpinās izmantot, lai publicētu brīvprātīgā darba vakances un stāstus, līdz brīdim, kad Eiropas Solidaritātes korpusa ietvaros var tikt izstrādāti citi rīki ( https://europa.eu/youth/euaidvolunteers_lv ).

Regulas (ES) Nr. 375/2014 27. pantā ir noteikts, ka Komisijai Eiropas Parlamentam un Padomei ne vēlāk kā 2021. gada 31. decembrī ir jāiesniedz ex post novērtējuma ziņojums par iniciatīvas “ES palīdzības brīvprātīgie” īstenošanas septiņu gadu finanšu periodu. 2020. gada pavasarī tika atlasīts darbuzņēmējs, lai veiktu novērtējuma pētījumu, un darbs sākās 2020. gada augustā. Galīgā ziņojuma projekts tika saņemts 2021. gada februārī, un tas tiks izmantots, sagatavojot ex post novērtējuma ziņojumu.

V. Secinājumi un turpmākā rīcība

2020. gada pavasarī iniciatīvas “ES palīdzības brīvprātīgie” īstenošanu nācās pēkšņi pārtraukt Covid-19 pandēmijas uzliesmojuma dēļ. Ar ceļošanas iespējām un darba apstākļiem saistīto neskaidrību dēļ turpinājās tikai ļoti nedaudzi nosūtījumi, un daudzi no tiem tika īstenoti attālināti. Ceļošanas ierobežojumi, karantīnas prasības un testēšanas spēju trūkums traucēja organizēt klātienes apmācību izmaksu ziņā efektīvā un drošā veidā.

Līdz 2020. gada beigām apmācība neatsākās un saglabājās neskaidrība par pašreizējās pandēmijas ietekmi, tāpēc netika plānoti jauni pasākumi. Tāpēc 2020. gada uzaicinājums iesniegt priekšlikumus par nosūtīšanu tika atsaukts, un līdz ar to daļu pasākumu turpināja īstenot tikai ES palīdzības brīvprātīgie no 2018. un 2019. gadā atlasītiem projektiem. Kopumā no piešķirtā 2020. gada budžeta nevarēja izmantot 16,9 miljonus EUR saistību apropriācijās un 14,2 miljonus EUR maksājumu apropriācijās, tāpēc tos novirzīja citām programmām ES budžeta 4. izdevumu kategorijā.

Kopš iniciatīvas sākuma ir sertificētas 370 organizācijas. Vairākas no šīm organizācijām tika atkārtoti sertificētas vēl uz trim gadiem, un šis process turpināsies 2021. gadā attiecībā uz tām organizācijām, kurām sertifikāts tika piešķirts 2018. gadā un kuras joprojām darbojas nosūtīšanas projektos. Uzaicinājums uz sertifikāciju beidzās 2020. gada septembrī, un jaunus pieteikumus kvalitātes zīmei saskaņā ar Eiropas Solidaritātes korpusu būs iespējams iesniegt 2021. gadā.

2020. gada decembrī likumdevēji panāca politisku vienošanos par atjaunotiem Eiropas Solidaritātes korpusa tiesību aktiem, kas ietvers arī humānās palīdzības sadaļu un no 2021. gada aizstās iniciatīvu “ES palīdzības brīvprātīgie”.